Саугъэт щхьэхуэр ЛIыIэщын Аидэ къыхуагъэфащэ
Урысейм и щIыпIэ 85-м щыщ уэрэджыIакIуэхэр зи зэфIэкI щеплъыжа «Новая звезда» урысейпсо зэпеуэр зэхуащIыжащ. Финалым кIуа ди хэкуэгъу ЛIыIэщын Аидэ къыхуагъэфэщащ къэпщытакIуэхэм я саугъэт щхьэхуэр.
Накъыгъэм и 7-м «Звезда» федеральнэ телеканалым и эфир занщIэм щрагъэкIуэкIа, нэхъыфIу къалъыта уэрэджыIакIуэ 14 зыхэта финал нэхъыщхьэм щагъэнэIуащ зэпеуэм пашэ щыхъуар. ЦIыхубэм я IэIэтым кърикIуахэр зэхалъхьэжын и пэ къихуэу, Урысейм и цIыхубэ артист, композитор цIэрыIуэ Дунаевский Максим ЛIыIэщын Аидэ утыкум иригъэблэгъащ. НэхъапэкIэ зэхьэзэхуэм щыжиIахэми хуэдэу, ЛIыIэщыным игъэзэщIа Меладзе Константин и «Опять метель» уэрэдыр куэдым ягу ирихьащ.
КъэпщытакIуэ гупым хэтхэм я Iуэху еплъыкIэр зыхуэдэр Дунаевский Максим игъэнэIуащ: «ЦIыхубэм я IэIэтымрэ къэпщытакIуэхэм дыдеймрэ зэпымыууэ зэтехуэркъым. ЦIыхубэм я IэIэтым кърикIуар зыхуэдэм зэкIэ дыщыгъуазэкъым, ауэ уэрэд, образ зэхуэмыдэхэр утыку къыщрахьа мы зэпеуэм и Iыхьэ псори къызэщIэпкъуэжмэ, къэпщытакIуэхэм ди саугъэт щхьэхуэр Къэбэрдей-Балъкъэрым щыщ ЛIыIэщын Аидэ худогъэфащэ». ЗэфIэкI лъагэ къэзыгъэлъэгъуа налшыкдэс уэрэджыIакIуэм хухаха саугъэтыр Дунаевскэм къыщритыжым, ар къызэрыгуэкIыу зэрыщымытыр къыхигъэщащ.
ЦIыхубэ IэIэтым кърикIуахэмкIэ зэпеуэм щытекIуауэ къалъытащ Шэшэн Республикэм щыщ, илъэс 22-рэ зи ныбжь уэрэджыIакIуэ Байкаев Мурад.
Фигу къэдгъэкIыжынщи, зэхьэзэхуэр къызэрагъэпэщащ «Звезда» федеральнэ каналымрэ УФ-м ЗыхъумэжыныгъэмкIэ и министерствэмрэ. А музыкэ проектым я зэфIэкI щеплъыжащ Урысейм и щIыпIэ псоми щыщ уэрэджыIакIуэхэр. Гуапэщ ди щIыналъэм и цIэкIэ абы зыкъыщызыгъэлъэгъуа хъыджэбзыр дызэрыщыгугъауэ къызэрыхэжаныкIар, республикэм и цIэр къэралым фIыкIэ зэрыщигъэIуар.
ТЕКIУЖЬ Заретэ.
